Помниш ли, помниш ли ... своя род и език?

 Кой си ти, че да се наречеш българин? Да, ти, който навярно никога няма да прочетеш това, което пиша. Ти, който всеки ден попълваш своята националност в документите. Но знанията ти биха били твърде ограничени, ако все още не си разбрал, че значението в тълковния речник отдавна е далеч от истината. Че да си роден в България далеч не е фактор, нито да живееш в нея. Прочел си книга? Истинска книга, не списание, не папарашки вестник, не поредната глупост, която е придобила известност в социалните пространства. Замисли се, нали?

 Вероятно повечето от вас не са забелязали неучтивото ми държание. Да, този *ТИ* е всъщност *ВИЕ*. Но какво от това, нима една дума би променила целия ни живот, би върнала съмосъзнанието ни, би припомнила миналото. Да...великото минало, то, което гледа с измъчени очи. Кой те е поробил, Българио? Времената на робство отминаха, спомените се стопиха, а с тях и ние, българите. Останаха хора с празни души и подкупени съзнания, хора живеещи за една цел – хубав живот, живот извън България. Родината се преоблече в черно, жалваща нас, децата й. Черната дупка, която се е закостенила в земите ни, е контролирана от самите нас, хипотетичните българи. А, *ТИ*, „неразумни и юроде”, помниш ли своя род и език, или и той е погребан заедно със спомена за онези, които го създадоха и защитаваха до сетния си час.

\* \* \*

 Звънецът би и като ято птици всички полетяха към класната стая. Училището беше тяхната пролет, тази, задължителната, при коята се връщаш ден подир ден. Някои обичаха пролетта, сащо като поетите, възхищаваха й се, величаеха я. За други тя бе рутина, за трети омразна една. Но всички заедно имаха една цел- да бъдат там. Това бе и единственото нещо, което ги обединяваше и правеше общността. Общност, в която се усещаше цигарения дим, мазните закуски и малък процент мирис на книжни страници. Учителката влезе и тросна изпокъсания учебник на бюрото.

* „История Слъвянобългарская”, пишете – поде гневно.
* Ама, госпожо, тя тая книга е от преди Христа бе, как очаквате да я четем?- обади се някой с изражение очакващо смеха и подкрепата на съучениците си.

Последва смях и подкрепа. Внимание от страна на учителката нямаше. Тя седна е започна да разказва урока. Сенките под очите й бяха намерили постоянния си адрес и не смятаха да го изоставят. Толкова деца минаваха през ръцете й. Тя беше уморена, уморена да вярва в пълноценното общество, което знае принципите си, знае историята и прародителите си, уморена да преподава, да променя, защо ли? Беше сама. Сама сред всички човеци около нея и може би единствената притежаваща човечност. Сама пред обидите, пред фабричната грешка на подрастващите, която бракуваше все повече и повече от тях и не смяташе да спре. Искаше да ни обезличи, да ни изтрие, нас, историята и цялото ни съществуване, Възможно ли е това? Векове градена култура да се срути и остави останките на величественото минало и жалкото настояще. Останки, които ще бъдат забравени.

 Учителката рязко се обърна, стана и с устремен поглед се засили към единия чин. Не издържа, дръпна бележката, която вече бе обиколила целия клас, и се опита да я разчете. Беше учителка по български език и литература, познаваше всеки почерк и четеше всяка дума, но тук замълча. Написаното беше чуждо за нея, някаква вариация на езика. Всъщност, никой не я слушаше, защото, всъщност, никой не разбираше, защото, всъщност, никой не познаваше нито писателя, нито творбата, нито историята, тяхната история.

 Няколко дена след това даскалката напусна, отиде в друга държава и живя щастливо с чужди хора, нрави и езици.

 \* \* \*

 Мили мой *ВИЕ*, надявам се, че съществувате и че бъдещето е свързано с Вас и делото което ще направите, за да ни върнете отдавна погубеното самосъзнание. А какво остава за *ТЕБ?* Ти, който не цениш историята, не цениш прародителите и променяш, като че ли с магическа пръчка, всичко от този свещен народ, до което се докоснеш. Но за жалост вълшебството ти не притежава онзи блясък от приказките*,* блясъка на векове граденото, на спомена за майка България. Ти си предател, ти не градиш, ти разваляш. Ти би могъл да се промениш, но за жалост не си единствен, а увеличаваш броя си по- бързо от секунди във времето . Ти не заслужаваш моето *ВИЕ*, ти не заслужаваш белега на родината. Ти може би помниш рода и езика си, но ти си спомен за нас, вечно възхищаващите му се.

 Мила учителко, частта, която заемате в моето ВИЕ е прекалено голяма. Вашата задача е най- трудна, но Вие помните, Вие знаете, Вие обичате, преподавате, учите и изграждате нас, българите. Моля, припомняйте ни забравеното, ВИЕ, учителко!

 Теодора Петкова, 11А